钦定古今图书集成/方舆汇编/职方典/第1528卷 > 思南府建置沿革考 通志
## 钦定古今图书集成/方舆汇编/职方典/第1528卷 > 思南府建置沿革考 通志

本府

《禹贡》荆州南裔。周属楚。秦为黔中地。汉属武陵郡，三国为蜀南中地。后周属清江郡。隋置黔中郡，寻废，以其地置婺川县，隶庸州，后废庸州，以县属巴东，郡名黔中。唐初为黔州，天宝初，改宁彝郡按《唐书》，招慰使冉安昌以婺川当牂柯要路，请置郡以抚之，乃置宁彝郡。宋初为羁縻州。大观元年，蕃部长田祐恭内附，始建思州治。宣和中，废。绍兴初，复置思州军，领安彝、卬水、思卬、婺川四县。元置新军万户府。明置思南宣慰使司，隶湖广。永乐十一年，宣尉田宗鼎以不法废，改思南府，隶贵州布政司，领县一，婺川长官司四。德江，思卬蛮彝沿河。正统四年以废乌罗府置朗溪长官司，隶府。弘治六年改思卬江长官司为印江县。万历三十四年改水德江长官司为“安化县” ，俱隶府。

皇清因之。康熙十一年，巡抚曹申吉疏请以府领蛮。

彝、沿河、朗溪三长官司钱粮并入安化县。领县三

安化县：〈附郭。〉

隋宾化县地。唐因之。五代省入务川。宋因之。元置水特江长官司，寻改为德江司。明初，隶宣慰司。永乐十一年，因德江正长官张镕无子，族人争袭，十馀年莫决。万历三十三年，知府阴镕以舆论详请，巡抚郭子章疏奏改为安化县，设县治府南门外。

皇清因之。康熙十二年，以三土司钱粮属县，编户十。

一里。领长官司三“蛮彝、沿河、朗溪”

婺川县

宋务州，因婺星飞流化石，故改务州为婺川。明永乐十一年统改为思南府。十二年，始立土知县李明寻易流官隶府。

皇清因之，编户三里。

印江县

唐思卬县地。宋废。元改思卬为卬江长官司，隶思州宣慰司。明初因之。永乐间，改隶思南府。弘治八年，长官张鹤龄罪废，改印江县隶府。

皇清因之，编户四里。